Diari Oficial de la Generalitat Valenciana


Sumari del DOGV 4931, del 25-01-2005 (2005/228)

ORDE de 18 d'octubre de 2004, de la Conselleria de Cultura, Educació i Esport, per la qual es crea la Secció d'Educació Secundària Obligatòria del Centre de Reeducació els Reiets d'Alacant.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4931

Data del DOGV
:   25-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/228


Data del document
:   18-10-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Alacant
    * centre d'ensenyament
    * ensenyament públic

ORDE de 18 d'octubre de 2004, de la Conselleria de Cultura, Educació i Esport, per la qual es crea la Secció d'Educació Secundària Obligatòria del Centre de Reeducació els Reiets d'Alacant. [2005/X228]
  
L'Orde de 19 de juny del 2003, de la Conselleria de Benestar Social, per la qual es regula la tipologia i condicions materials i de funcionament dels centres de protecció de menors a la Comunitat Valenciana (DOGV de 27.6.2003) configura, entre els diversos tipus de centres d'atenció residencial, els centres d'atenció especialitzada que acullen menors de 18 anys amb l'objectiu de facilitar-los una atenció integral que comprén, entre d'altres, el seguiment de l'activitat escolar. La citada disposició establix que, quan el menor requerisca una intervenció especialitzada per raó de la seua problemàtica física, psíquica o sensorial, si l'interés del resident ho requerix, se li procurarà atenció educativa docent al mateix centre per mitjà de la corresponent coordinació dels servicis d'acció social i educatius.
  
L'ensenyança bàsica, obligatòria i gratuïta, s'estén fins als 16 anys, segons el que establix la Llei Orgànica 10/2002, de 23 de desembre, de Qualitat de l'Educació.
  
Conseqüentment, l'administració educativa ha de prendre les mesures oportunes per a facilitar l'accés a les ensenyances d'Educació Secundària Obligatòria corresponents al tram d'edat assenyalat. Per a això, la Direcció Territorial de Cultura, Educació i Esport d'Alacant ha efectuat proposta de creació d'una secció d'Educació Secundària Obligatòria a Alacant per a atendre les necessitats educatives dels menors acollits al Centre de Reeducació els Reiets, de la Conselleria de Benestar Social.
  
La disposició addicional octava del Reglament Orgànic i Funcional dels Instituts d'Educació Secundària, aprovat pel Decret 234/97, de 2 de setembre, del Govern Valencià (DOGV de 8.9.1997), configura les seccions com a centres dependents d'un institut que impartixen Educació Secundària Obligatòria i faculta la Conselleria de Cultura i Educació per a la creació i supressió d'estos centres.
  
L'Orde de 31 de juliol de 1998, de la Conselleria de Cultura, Educació i Ciència (DOGV de 20 d'agost), regula les seccions dels instituts d'Educació Secundària.
  
En virtut d'això, fent ús de les competències que m'atorga l'article 35 de la Llei 5/1983, de Govern Valencià,
  
ORDENE
  
Primer
  
1. Se crea, dependent de l'Institut d'Educació Secundària Figueras Pacheco d'Alacant, codi 50309924, el següent centre docent:
  
Província: Alacant
  
Localitat: Alacant
  
Titular: Generalitat Valenciana
  
Denominació: Secció d'Educació Secundària del Centre de Reeducació els Reiets.
  
Codi: 20340543
  
Adreça: Carretera antiga d'Elx s/n, partida de Bacarrot (CP 03541)
  
Composició: 4 unitats d'Educació Secundària Obligatòria.
  
2. Les places escolars d'este centre es reservaran a l'alumnat internat i subjecte a règim tancat al Centre de Reeducació els Reiets d'Alacant, dependent de la Conselleria de Benestar Social.
  
3. El centre impartirà el Programa d'Educació Incorporació Progressiva (PIP).
  
Segon
  
El centre iniciarà les seues activitats el curs acadèmic 2004/2005 i tindrà la consideració de Centre d'Acció Educativa Singular, a l'efecte previst en l'Orde de 4 de juliol de 2001, de la Conselleria de Cultura i Educació, per la qual es regula l'atenció de l'alumnat amb necessitats de compensació educativa (DOGV de 17 juliol de 2001).
  
Tercer
  
La plantilla de la Secció d'Educació Secundària dependent de l'Institut d'Educació Secundària Figueras Pacheco d'Alacant, estarà composta per 13 professors d'Educació Secundària. Estos llocs es cobriran pel sistema de provisió específica.
  
Quart
  
La normativa aplicable en matèria educativa s'acomodarà al que establixen la Llei Orgànica 21/1987, d'11 de novembre, i 1/1996, de 15 de gener, sobre Protecció Jurídica del Menor; la Llei 7//1994, de 5 de novembre i la Llei Orgànica 5/2000, per la qual es regula la responsabilitat penal del menor, particularment pel que fa al Decret 246/1991, de 23 de desembre, del Consell de la Generalitat Valenciana, sobre drets i deures de l'alumnat dels centres docents de nivells no universitaris de la Comunitat Valenciana i el Reglament Orgànic i Funcional dels Instituts d'Educació Secundària, aprovat pel Decret 234/1997, aplicable supletòriament a les seccions d'Educació Secundària.
  
Quint
  
El director territorial de Cultura, Educació i Esport d'Alacant nomenarà l'equip directiu del centre, de conformitat amb el que establix l'Orde de 31 de juliol de 1998, de la Conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana. Els nomenaments s'efectuaran, de conformitat amb el que establixen els articles 80.4 i 91.2 de la Llei Orgànica 10/2002, de 23 de desembre, de Qualitat de l'Educació.
  
Sext
  
La Direcció General d'Ensenyament podrà modificar els programes d'educació bilingüe que s'implanten en esta orde. Així mateix, determinarà i gestionarà els fons necessaris per a la posada en funcionament i manteniment del centre, i el dotarà de l'equipament i material didàctic necessaris. A este efecte, la Direcció Territorial de Cultura, Educació i Esport d'Alacant n'efectuarà l'oportuna i raonada proposta.
  
DISPOSICIÓ ADDICIONAL
  
Única
  
El que establix esta disposició s'inscriurà al Registre de Centres Docents de la Generalitat Valenciana.
  
DISPOSICIONS FINALS
  
Primera
  
S'autoritza les direccions generals de Personal Docent, Règim Econòmic i d'Ensenyament perquè, en l'àmbit de les seues respectives competències, adopten les mesures necessàries per a l'aplicació i desenrotllament del que disposa la esta orde.
  
Segona
  
La present orde entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits a l'inici del curs escolar 2004/2005.
  
València, 18 d'octubre de 2004
  
El conseller de Cultura, Educació i Esport,
  
ALEJANDRO FONT DE MORA TURÓN